Od petnaeast ministara, otišlo devet (20/12/04) - 2004-12-19
Jeremy Mayer: “Mnogi ministri ostaju tek četiri godine, jer jednostavno ne žele, a niti mogu pratiti vrlo iscrpljujući ritam rada”
Od 15 ministara u kabinetu predsjednika Georgea Busha, na kraju prvog 4-godišnjeg mandata otišlo je devet. Predsjednikova inauguracija, kojom počinje drugi mandat, bit će 20. siječnja. O običaju da se u drugom mandatu izmjeni dobar dio kabineta – više u prilog Jima Malonea. Ministar zdravstva Tommy Thompson zahvalio se predsjedniku na povjerenju, rekavši da je “služiti kao ministar bila velika privilegija.” ... A među novim imenima je i Jim Nicholson, kojeg je predsjednik imenovao za čelnika Ministarstva za vojne veterane. “Ako Senat potvrdi moje imenovanje, bit će mi čast obavljati ministarstku dužnost” – rekao je prije nekoliko dana Jim Nicholson. Mediji su vjerojatno najpomnije pratili smjenu na čelu američke diplomacije. Umjesto Colina Powella, Državno će tajništvu voditi Condoleezza Rice, dosadašnja savjetnica predsjednika Busha za nacionalnu sigurnost. Već je zabilježeno i prvo odustajanje od ponuđene ministarske dužnosti. Samo nekoliko dana nakon što je predložen za ministra domovinske sigurnosti, Bernard Kerik se zahvalio na povjerenju i odustao. Razlog – navodno nije platio porez od kojeg se izdvaja uplata za mirovinsko osiguranje za dadilju njegove djece, koja se pak ilegalno uselila u Ameriku iz Meksika. Podsjetimo – izvješća o navodnim sličnim kršenjima zakona bili su razlog za povlačenje jedne od kandidatkinja za ministricu prije četiri godine, prije prvog mandata Georgea Busha. Za vrijeme mandata predsjednika Clintona zbog slične “afere dadilja” od kandidature za ministricu pravosuđa odustale su čak dvije sutkinje saveznog suda. Inače, od “starih” ministara iz prvog mandata predsjednika Busha ostaju Donald Rumsfeld, ministar obrane i John Snow, ministar financija. Predsjednik Bush je izjavio da će promjene u sastavu vlade uvelike doprinijeti ostvarivanju ambicioznih planova, pogotovo na domaćem planu. Na vrhu vladina dnevnog reda su promjene u poreznom sustavu te reforma državnog mirovinskog sustava. "Važno je da provedemo ono što sam građanima, na izborima, obećao. Kroz stotine govora, na predsjedničkim debatama, u intervjuima za medije – obećali smo provođenje određenih mjera. Na izborima se čulo što građani žele, oni su očito podržali naš program. S tom porukom obratit ću se Kongresu" - izjavio je nedavno predsjednik Bush. Promjene u vladi nakon prvog predsjedničkog mandata su očekivane. Položaj ministra u američkoj vladi jedan je od najtežih i najizazovnijih poslova u Washingtonu. “Mnogi ministri ostaju tek četiri godine, jer jednostavno ne žele a niti mogu pratiti vrlo iscrpljujući ritam rada” – objašnjava Jeremy Mayer, profesor političkih znanosti na Sveučilištu George Mason: "Svakog ministra – bilo da se radi o vladi predsjednika Busha ili o njegovom prethodniku Billu Clintonu – očekuje posao na kojem čovjek mora biti spreman na izazove 24 sata dnevno, sedam dana tjedno. Posla ima ‘u nedogled’; obavljanje ministarskog posla zahtjeva cijelu ličnost. Prema tome, to što je 9 od 15 ministara nakon prvog mandata otišlo me ne čudi. Ljudi se iscrpe na takvim položajima." Međutim Freda Barnesa, urednika konzervativnog tjednika Weekly Standard, ipak je iznenadio odlazak toliko velikog broja čelnih vladinih dužnosnika. No, promjene u sastavu vlade omogućit će predsjedniku Bushu da u pojedinim ministarstvima ima izravniji, osobniji utjecaj – smatra Fred Barnes. "Promjena je više nego što sam očekivao. Očito je da predsjednik želi imati čvrst nadzor nad čitavom administracijom. Zato je na čelo Državnog tajništva i Ministarstva pravosuđa predsjednik Bush i imenovao svoje dosadašnje osobne savjetnike. U drugom mandatu će biti mnogo više izravne kontrole nad pojedinim ministarstvima nego što je to bio slučaj u protekle četiri godine." Međutim, takva “čvršća kontrola” mogla bi Bijelu kuću i nove ministre dovesti u sukob s Kongresom, koji odobrava proračun pojedinih ministarstava a – preko niza odbora - i prati njihov rad. Jeremy Mayer objašnjava: "Ministarstva će biti direktnije nadzirana od strane Bijele kuće, što će im možda otežati suradnju s Kongresom. Mislim da neće biti baš velike ‘međustranačke suradnje’ – koju je predsjednik obećao odmah nakon pobjede nad izborima. Možemo očekivati niz zakonodavnih bitaka, između republikanske administracije i demokrata u Kongresu – barem onih koji su preostali u njemu." Za novog ministra pravosuđa predložen je Alberto Gonzales, dosadašnji pravni savjetnik predsjednika Busha. On je tek jedan u nizu ministarskih kandidata koji dolaze iz same Bijele kuće, iz predsjednikove blizine. Mnogi analitičari smatraju da će bliske veze novih ministara sa predsjednikom dovesti do veće kohezije u drugom mandatu. To smatra i John Fortier iz Instituta American Heritage. "Ljudi koji su bili vrlo blizu izvoru političkih odluka, ljudi bliski predsjedniku – oni maju veće šanse da posao zaista i obave. Da provedu vladine planove. Prema tome, ja mislim da je dobro što su na ministarskim položajima ljudi bliski predsjedniku. Netko ‘iz vana’ ne bi bio toliko efikasan." U usporedbi s prošlim rekonstrukcijama vlade, nakon prvog predsjednikova mandata – ova koja je u tijeku je prilično opsežna. Primjerice, pred početak drugog mandata, Richard Nixon zamijenio je također devet ministara. Bill Clinton i Ronald Reagan – po sedam; dok su Harry Truman i Lyndon Johnson u drugom mandatu zamijenili po četvoricu ministara.